### Beslutning

Godkendt.

### Sagsfremstilling

## Resume og sagens baggrund

Kalundborg Vandforsyning har ansøgt om tilladelse til permanent UV-behandling af drikkevandet på fem lokationer. UV-behandlingen vil øge forsyningssikkerheden og minimere risikoen for forurening af vandet med bakterier. UV-behandlingen påvirker ikke vandets kemiske sammensætning, og forbrugerne vil ikke opleve en ændring i vandets smag, lugt, udseende, hårdhed mv. ved drift af anlægget.

## Indstillinger

Plan-, Byg- og Miljøchefen indstiller, at der meddeles tilladelse, se bilag 1, til Kalundborg Vandforsyning om opsætning og permanent drift af UV-anlæg på fem lokationer.

## Behandling

Teknik- og Miljøudvalget.

## Sagsfremstilling

I [adresse] er drikkevandet baseret på rent grundvand, der undergår en simple vandbehandling på vandværket. Den simple vandbehandling består af iltning af vandet og en efterfølgende filtrering igennem sand.

*UV-behandling af drikkevand*
Over de seneste år har en række vandværker i [adresse] indført en ekstra vandbehandling i form af UV-belysning af vandet. Det har de gjort med henblik på at indføre en ekstra sikkerhedsbarriere mellem vandværket og forbrugerne, som kan iværksættes hvis der opstår en bakteologisk forurening på vandværket.

UV-behandlingen påvirker ikke vandets kemiske sammensætning, og forbrugerne oplever derfor ikke en ændring i vandets smag, lugt, udseende, hårdhed mv. Alligevel er det almindeligt kun at have UV-anlæggene tændt i forbindelse med en konstateret forurening, og ikke i døgndrift som en permanent sikkerhed.

Vandforsyningerne for København (HOFOR) og Odense (Vandcenter Syd) har dog valg at køre deres UV-anlæg i døgndrift, som en permanent ekstra sikkerhed for deres mange forbrugere.

*Ansøgning fra [adresse]*
Kalundborg Vandforsyning har ansøgt om tilladelse til permanent UV-behandling af drikkevandet på fem lokationer, fordelt på vandværket (2), distributionsanlæg i Kalundborg nord (1) og øst (1) samt pumpeanlæg i Holbæk Kommune (1), se kortbilag 2.

Med den store kapacitet på det nye Deigvad Vandværk og de stigende mængder af vand der behandles og distribueres fra vandværket og de to distributionsanlæg vil det være svært for Kalundborg Vandforsyning at etablere nødforsyninger med vandmængder i samme størrelsesorden. I tilfælde af bakteologisk forurening på vandværket eller de to distributionsanlæg vil forbrugerne derfor sandsynligvis være nødsaget til at koge vandet inden anvendelse. Ved at benytte UV-behandlingsanlæg, sikres det at forbrugerne kan forsynes med rent drikkevand i tilfælde af en bakteologisk forurening på vandværket, distributionsanlæggene eller pumpeanlægget.

Dertil går der oftest noget tid fra en bakteologisk forurening opstår til den opdages. [adresse] ønsker derfor at kører med UV-anlæggene i døgndrift, så en eventuel bakteologisk forureningen ikke ender i ledningsnettet i tidsrummet mellem forureningen opstår og den opdages. Dette vil modsat være tilfældet hvis UV-anlægget først blev sat i drift når en forurening var konstateret.

*Sammenfatning*
Administrationen vurderer at permanent UV-behandling af drikkevandet fra [adresse], på de ansøgte lokationer, vil øge forsyningssikkerheden. Behandlingsformen er sikker, veldokumenteret og allerede anvendt andre steder, og vil ikke medføre gener for forbrugerne. På den baggrund indstilles det for udvalget at der meddelelse tilladelse til det ansøgte, se bilag 1.

Tilladelse til opsætning af UV-anlæg på pumpeanlæg i Holbæk Kommune gives i fællesskab med Holbæk Kommune.

## Økonomiske konsekvenser

Ingen.